Up-600/06
Datum: 2007-04-19T00:00:00.000+02:00
ecli: ECLI:SI:USRS:2007:Up.600.06
vrsta: posamični akt
zadeva: ustavna pritožba
objavljeno: Neobjavljeno | 19.04.2007
dokument: US27444
akt: Ustavna pritožba zoper sklep Višjega sodišča v Kopru, št. Kp 190/2006 z dne 12. 4. 2006 v zvezi s sklepom Okrožnega sodišča v Kopru št. K 200/2004 z dne 24. 11. 2005
resitev: zavrženje
izrek: Ustavna pritožba zoper sklep Višjega sodišča v Kopru, št. Kp 190/2006 z dne 12. 4. 2006 v zvezi s sklepom Okrožnega sodišča v Kopru št. K 200/2004 z dne 24. 11. 2005 se zavrže.
stavek: Kljub pritožnikovemu predlogu, naj Ustavno sodišče odloča pred izčrpanjem izrednih pravnih sredstev, Ustavno sodišče zavrže ustavno pritožbo, če zatrjevana kršitev ni očitna ali če z izvršitvijo posamičnega akta pritožniku ne morejo nastati nepopravljive posledice.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.1.2, Zakon o Ustavnem sodišču [ZUstS]
datum_vloge: 2006-04-19T22:00:00.000Z
datum_odlocitve: 2007-04-18T22:00:00.000Z

# Up-600/06-12

19. 4. 2007

## SKLEP

Ustavno sodišče je v postopku za preizkus ustavne pritožbe, ki jo je vložil A. A. iz Ž., ki ga zastopa Odvetniška družba B. – B., d. n. o., o. p., Z., na seji senata 30. marca 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

---

sklenilo:

---

Ustavna pritožba zoper sklep Višjega sodišča v Kopru, št. Kp 190/2006 z dne 12. 4. 2006 v zvezi s sklepom Okrožnega sodišča v Kopru št. K 200/2004 z dne 24. 11. 2005 se zavrže.

### OBRAZLOŽITEV

Pritožnik je 19. 4. 2006 vložil ustavno pritožbo zoper pravnomočni sklep, s katerim je bil zoper njega na podlagi drugega odstavka 307. člena Zakona o kazenskem postopku (Uradni list RS, št. 63/94 in nasl. – ZKP) odrejen pripor. Dne 15. 6. 2006 je vložil dopolnitev ustavne pritožbe. Zatrjuje kršitev pravic iz 14., 19., 20., 22., 25. in 31. člena Ustave. Po razveljavitvi pravnomočne obsodilne sodbe naj bi kazenski postopek zoper njega ponovno tekel kljub absolutnemu zastaranju kazenskega pregona. Predlaga razveljavitev izpodbijanih sklepov oziroma njuno spremembo tako, da se pripor zoper njega ne dovoli, razveljavitev izdane tiralice in ustavitev kazenskega postopka v zadevi št. K 200/2004 pred Okrožnim sodiščem v Kopru. Predlaga še, naj se ustavna pritožba obravnava pred izčrpanostjo izrednih pravnih sredstev. Dnevno naj bi mu nastajala nenadomestljiva škoda, ker naj bi mu bila svoboda vzeta z nezakonitima sklepoma.

Po 51. členu Zakona o Ustavnem sodišču (v nadaljevanju ZUstS) se ustavna pritožba vloži, ko so izčrpana vsa pravna sredstva. Pred izčrpanjem izrednih pravnih sredstev lahko Ustavno sodišče izjemoma odloča o ustavni pritožbi, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.

Pritožnik ni izkazal nastanka nepopravljivih posledic kot enega od dveh kumulativno določenih pogojev za izjemno obravnavanje ustavne pritožbe pred izčrpanjem pravnih sredstev. S pavšalno trditvijo, da mu dnevno nastaja nenadomestljiva škoda, pritožnik tega pogoja ne more utemeljiti.

Ker ni izkazan eden od pogojev za izjemno obravnavanje ustavne pritožbe pred izčrpanjem pravnih sredstev, se Ustavnemu sodišču ni bilo treba spuščati v presojo, ali je izpolnjen tudi drugi pogoj.

Ker niso podane procesne predpostavke za izjemno obravnavanje ustavne pritožbe, jo je Ustavno sodišče zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in na podlagi prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu s četrtim odstavkom 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata dr. Zvonko Fišer